SUA și UE sprijină oferta Transgaz-Reganosa (Spania) de preluare a operatorului grec de transport gaze DESFA, din rațiuni geopolitice, susține presa elenă.

Presa elenă speculează că Uniunea Europeană și Statele Unite sprijină din rațiuni geopolitice oferta consorțiului format din compania spaniolă Regasificadora del Noroeste (Reganosa) și operatorul sistemului național românesc de transport al gazelor naturale Transgaz de preluare a omologului grec DESFA, motivul fiind că o eventuală victorie a acestuia ar crește șansele de reducere a dependenței Europei de importurile de gaze de la gigantul rus de stat Gazprom, potrivit Profit.ro.

Intrarea instituției financiare internaționale Banca Europeană pentru Reconstrucție și Dezvoltare (BERD), unde cei mai mari acționari sunt SUA și UE, în consorțiul Transgaz-Reganosa transmite un mesaj clar de la Bruxelles și Washington în favoarea companiei românești, Transgaz fiind determinantă pentru dezvoltarea coridorului vertical de interconectare a sistemelor de gaze din România, Ungaria, Austria, Bulgaria și Grecia, care ar asigura transportul gazelor naturale extrase din regiunea Mării Caspice către Europa Centrală, scrie publicația greacă Ekathimerini. Dezvoltarea acestui coridor ar întări sursele alternative de aprovizionare cu gaze ale Europei, ocolind Rusia, arată sursa citată.